રાજ્યમાં કોંગ્રેસ ચૂંટણી લડી રહી છે પરંતુ તેમના ઉમેદવારોને જીતાડવામાં વ્યસ્ત રહેતાં આગેવાનોને ભાજપમાં જોડવાનું શરૂ થયું છે. પહેલાં શંકરસિંહ વાઘેલાએ જિલ્લા અને તાલુકા પંચાયતો તોડી છે અને હવે બાકીનું કામ અમિત શાહ કરી રહ્યાં છે. ભાજપના ઉમેદવારો જ્યાં મજબૂત છે ત્યાં કોંગ્રેસના ઉમેદવારોના સમર્થકોને ભાજપમાં લાલચ આપીને પ્રવેશ અપાવાઇ રહ્યો છે. આ સ્થિતિ ચાલુ રહી તો કોંગ્રેસના બાર વાગી જાય તેમ છે. ભાજપ પાસે આવી 30થી વધુ બેઠકો છે કે જ્યાં કોંગ્રેસના ઉમેદવારો ચૂંટણી જીતી શકે તેમ છે ત્યાં ઉમેદવારના સમર્થકોને ભાજપમાં જોડવામાં આવી રહ્યાં છે. મધ્ય ગુજરાત, સૌરાષ્ટ્ર અને ઉત્તરગુજરાતમાં ભાજપે આ યુક્તિ અજમાવી છે અને તેમાં પાર્ટી સફળ બની રહી છે. ભાજપના એક નેતાએ કહ્યું હતું કે કોંગ્રેસના સમર્થકોને ભાજપમાં ભેળવવાથી કોંગ્રેસ મુક્ત ગુજરાત તો બનશે પરંતુ ભાજપ- કોંગ્રેસ યુક્ત બની રહ્યો છે. કોંગ્રેસના એક આગેવાન કહે છે કે જેને ભાજપમાં જવું હોય તે જઇ શકે છે, પરંતુ આ પ્રવેશ માત્ર ચૂંટણી પૂરતો છે. ચૂંટણી પૂર્ણ થયા પછી ભાજપમાં ગયેલા કોંગ્રેસના આગેવાનોની હાલત નરહરિ અમીન અને મહેન્દ્રસિંહ વાઘેલા જેવી થશે.